ועדת הפנים והגנת הסביבה, כנסת 23, פרוטוקול מספר 141, 2021-03-01 10:15

מיכל (מיקי) חיימוביץ': בוקר טוב לכולם, ברוכים הבאים לדיון של ועדת הפנים והגנת הסביבה.

מיכל (מיקי) חיימוביץ': קודם כול אני רוצה להתנצל על העיכוב בתחילת הדיון.

מיכל (מיקי) חיימוביץ': אנחנו כאן היום כדי לשוב ולדון בהארכת צו לקביעת תקופת חירום לפי חוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש – הוראת שעה) (תיקון מס' 2), התשפ"א-2021.

מיכל (מיקי) חיימוביץ': אני מזכירה שהעברנו את החוק שמאפשר שתהיה תקופה מוגבלת, שתוגדר בצו של שר הפנים, שבה ניתן לקיים ישיבות של ועדות התכנון בהיוועדות חזותית בעקבות נגיף הקורונה.

מיכל (מיקי) חיימוביץ': על פי החוק הצו הזה מוגבל בזמן, שהגיע לתומו.

מיכל (מיקי) חיימוביץ': זה מוגבל בזמן בגלל שכולנו קיווינו שבשלב הזה, שנה אחרי, נוכל כבר לחזור לשגרת חיים רגילה ונורמלית ולא נצטרך את ההיוועדות החזותית, אבל למרבה הצער אנחנו עדיין תחת מגבלות, אפילו משמעותיות.

מיכל (מיקי) חיימוביץ': לכן הועבר אלינו צו משר הפנים בבקשה להאריך שוב את תוקף הצו הזה.

מיכל (מיקי) חיימוביץ': זה הדיון שאנחנו מקיימים פה היום.

מיכל (מיקי) חיימוביץ': כפי שאמרתי גם בדיונים הקודמים שעוד קדמו לצו הזה, ברור לכולנו שחשוב מאוד לתכנן, אבל מכיוון שמדובר בהליכים שבהם חשוב שיתוף הציבור והשקיפות והמקום של ההתנגדויות ועררים, השקענו בזמן שחוקקנו את כל מה שיכולנו על מנת שההליך הזה יהיה הכי משתף ושקוף.

מיכל (מיקי) חיימוביץ': אשמח לשמוע עדכון מאנשי מינהל התכנון איך זה עובד בשטח ולראות אם ההליכים לא נפגעו.

מיכל (מיקי) חיימוביץ': נתחיל עם רוני טיסר, היועצת המשפטית של הוועדה, שתסביר על מה מדובר פה.

רוני טיסר: הנוסח שעומד בפנינו היום לא מבקש להאריך את הצו אלא קובע תקופת חירום חדשה, לאור העובדה כי תקופת החירום הקודמת פקעה ב-26 בפברואר, כלומר לפני מספר ימים.

רוני טיסר: לכן הצו שמונח בפנינו היום קובע תקופת חירום חדשה, שלאור בקשת שר הפנים תימשך שלושה חודשים נוספים לאור, כפי שאמרה יושבת-ראש הוועדה, המגבלות שעדיין קיימות בשל נגיף הקורונה.

רוני טיסר: אני רוצה להגיד מספר דברים.

רוני טיסר: דבר ראשון, בעקבות הדיון הקודם שנערך בבקשה להארכת הצו, הוועדה ביקשה ממינהל התכנון לעדכן אותה במספר נתונים לעניין קיום הדיונים, בעיקר לעניין ועדות מקומיות, שהוועדה חשה שהנתונים שנמסרו לה לא היו מספיק מקיפים, ולאור החשש שבעיקר בוועדות מקומיות יכולה להיפגע השתתפות של המשתפים לאור מחסור באמצעים טכנולוגיים או לאור חוסר מוכנות של הוועדות לקיים דיונים בפורמט הזה של היוועדות חזותית.

רוני טיסר: דבר נוסף שהוועדה ביקשה הוא לתקן את הזימונים לדיונים בוועדות, כך שהם ישקפו בפני המשתתפים בדיון את האפשרויות שעומדות בפניהם, בין אם להגיע לדיונים בצורה פרונטלית ובין אם להגיע לדיונים בוועדה ולהשתמש במחשוב שנמצא בחדרים סמוכים.

רוני טיסר: אני מציעה שמינהל התכנון יעדכן אותנו בכל התיקונים שנעשו.

מיכל (מיקי) חיימוביץ': מי מטעם מינהל התכנון נמצא איתנו?

מיכל (מיקי) חיימוביץ': עו"ד תדמור עציון, בבקשה.

תדמור עציון: בוקר טוב.

תדמור עציון: עוד רגע אבקש גם לשתף מסך כי הכנו מצגת קצרה בהתייחס לשאלות ולדרישות שהוועדה הציגה בישיבה הקודמת.

תדמור עציון: כפי שהיושבת-ראש פתחה ואמרה, אנחנו נמצאים כאן לאור בקשה של שר הפנים להאריך בשלושה חודשים נוספים, או למעשה לחדש את הצו שפקע ביום שישי האחרון לשלושה חודשים נוספים.

תדמור עציון: זאת משום שלצערנו אנחנו עדיין מתמודדים עם נגיף הקורונה ואנחנו עדיין במצב של מגבלות, שמשמעותן היא שאי אפשר לקיים דיונים פיזיים בנוכחות כל מי שהזמנתו על פי דין נדרשת בכל סוגי הוועדות השונים.

תדמור עציון: ראינו בחודשים האחרונים שאנחנו עובדים בעזרת הצו הזה, בעזרת החקיקה שהוועדה הזאת קידמה, שניתן לנו כלי חשוב ומשמעותי.

תדמור עציון: הוא מאפשר את המשך הליכי התכנון, מונע שיתוק של תחום הנדל"ן, שהוא תחום חשוב מאוד, שהוא הקטר של המשק.

תדמור עציון: למעשה, כפי שנראה תיכף מהנתונים שלנו, אנחנו מדברים על מאות דיונים ומאות תוכניות במוסדות התכנון הארציים, המחוזיים, בוועדות הערר ובוועדות מקומיות.

תדמור עציון: ניסינו להשיג מעט מידע עדכני יותר לגבי ועדות מקומיות ואתייחס לזה גם בהמשך.

תדמור עציון: ניתן לראות שאנחנו עוברים תהליך של הסתגלות.

תדמור עציון: זה נכון גם לנו במועצה הארצית, גם בוועדות המחוזיות ובוועדות הערר, וזה נכון גם לגבי הוועדות המקומיות.

תדמור עציון: זה מובן, זה טבעי, יש פה הסתגלות גם של הציבור, גם של חברי הוועדה, גם של יושבי-הראש שצריכים ללמוד לעבוד עם הכלי ברמה הטכנולוגית וגם עם היכולת לנהל דיון ולשלוט בדיון באמצעות הזום, באמצעות הטכנולוגיה, שזו מיומנות שצריך ללמוד ולהסתגל אליה.

תדמור עציון: יש דברים שאפשר בוודאי לשפר ולא הכול מושלם.

תדמור עציון: יש גם ועדות שבוחרות לא לעשות שימוש בכלי הזה ולמעשה מקיימות דיונים רק פרונטליים, אבל בהחלט אני חושבת שאפשר לראות תהליך של למידה ושל שיפור.

תדמור עציון: אבקש אפשרות לשתף במסך ואז אציג את המצגת שלנו.

תדמור עציון: בדיון הקודם קיבלנו מן הוועדה הנכבדה הערות בכמה מישורים ואני רוצה להראות את השינויים שנעשו.

תדמור עציון: בשקופית הראשונה רואים הזמנה לסדר היום של ישיבת המועצה הארצית הקרובה שעתידה להתקיים מחר.

תדמור עציון: כפי שאתם רואים, בכל סדרי היום, גם של המוסדות הארציים וגם של מוסדות מחוזיים, מעבר לקישור להנחיות מנכ"לית מינהל התכנון הוספנו גם את ההוראות המרכזיות מתוך החוק והנוהל שמסבירות לפרט את האפשרות שלו להשתתף בדרכים אחרות, להגיד שהוא מבקש שלא להישמע בזום, לבקש שהיושב-ראש יתיר לו להשתתף פיזית, וכאמור זה נתון לפי החוק לשיקול הדעת של יושב-הראש.

תדמור עציון: הוא יכול לפנות למזכירות מוסד התכנון, שפרטיה מופיעים בזימון ולברר, גם אם הדיון בזום, האם הוא יכול לבוא ולהשתמש במחשבים ובעמדות שיש פיזית במשרדי אותה לשכת תכנון על מנת שהוא יוכל להשתתף בדיון.

תדמור עציון: השינוי הזה הוכנס בסדרי היום של מוסדות התכנון הארציים.

מיכל (מיקי) חיימוביץ': ההזמנה הזאת נשלחת או שאפשר להיכנס אליה באופן חופשי?

תדמור עציון: היא מפורסמת באתר האינטרנט של מינהל התכנון.

תדמור עציון: היא נשלחת לכל חברי מוסד התכנון ולמוזמנים ספציפיים שהמועצה נדרשת אליהם.

תדמור עציון: זאת דוגמה נוספת לסדר יום ממוסד תכנון מחוזי.

תדמור עציון: כאן מדובר בוועדה המחוזית צפון.

תדמור עציון: גם כאן אפשר לראות את ההבהרות שנתבקשנו להוסיף.

תדמור עציון: לגבי ועדות מקומיות, יש כאן דוגמה לסדר יום של ועדה מקומית מקצרין.

תדמור עציון: אנחנו אמנם הוצאנו מכתב לכל הוועדות המקומיות, נתנו להן בדיוק את הניסוח וביקשנו שהוא יוטמע.

תדמור עציון: אנחנו לא בטוחים שזה הוטמע עד הסוף.

תדמור עציון: לכן גם לאחרונה כשהודענו על פקיעת הצו לוועדות המקומיות אמרנו להן שככל שהצו יוארך הן צריכות לשים לב ולהטמיע את ההוראות האלה, וכשהצו יוארך אנחנו נזכיר פעם נוספת כי אני לא בטוחה שזה הוטמע באופן מלא בכל הוועדות.

תדמור עציון: דבר נוסף שעלה הוא הפניה מתוך דפי האינטרנט של מינהל התכנון, לאפשר לפנות בפניות ציבור גם בנושא של חוק ההיוועדות החזותית.

תדמור עציון: רואים פה קטעים משני עמודים מתוך האתר של מינהל התכנון.

תדמור עציון: גם בעמוד הייעודי לנושא הקורונה יש פרטי יצירת קשר, איך אפשר ליצור קשר בנושאים של קורונה, וגם בצד השמאלי של המסך נאמר שלפניות בנושא חוק ההיוועדות החזותית צריך לפנות אל מי שמרכזת את אגף פניות הציבור וזה מאפשר לפנות אם יש שאלות בתחום הזה.

תדמור עציון: מבחינת נתונים על דיונים שנעשו – השקף הזה מרכז את המידע שהצלחנו לאסוף ביחס לשלושה החודשים האחרונים, מאז ההארכה הקודמת של הצו ועד 14 בפברואר, שאז התחלנו לרכז את הנתונים.

תדמור עציון: אנחנו רואים שברמת מוסדות התכנון הארציים מדובר על 55 דיונים ו-19 דיונים בהתנגדויות.

תדמור עציון: לא תועדו אירועים חריגים כלשהם.

תדמור עציון: מבחינת הוועדות המחוזיות – היו 154 דיונים.

תדמור עציון: היו שלוש פניות פרטניות מעניינות שמראות את ההתמודדות.

תדמור עציון: אחת הייתה במחוז תל אביב, התקבלה בקשה לקיים את הדיון באופן פיזי, וכך התאפשר.

תדמור עציון: במחוז צפון היה אדם עם מגבלת שמיעה.

מיכל (מיקי) חיימוביץ': את זוכרת למה הם ביקשו את הדיון הפיזי הזה במחוז תל אביב?

תדמור עציון: אני לא יודעת מה הייתה ההנמקה.

תדמור עציון: אני יודעת רק שהייתה בקשה שהתקבלה.

תדמור עציון: יכול להיות שיש לנו בנתונים הגולמיים מעט יותר מזה אבל אני לא זוכרת ספציפית.

תדמור עציון: במחוז צפון הייתה בקשה של אדם כבד שמיעה להיות נוכח בחדר הישיבות עצמו בתקופת הסגר.

תדמור עציון: משום שהיה סגר ולא היה ניתן להיעתר לבקשה אז היו איתו בקשר ממוסד התכנון, המתורגמנית לשפת הסימנים עלתה ביחד איתו בזום והצליחו לקיים את הדיון הזה בצורה תקינה.

תדמור עציון: הייתה התנגדות אחת במחוז ירושלים לדיון בזום, ושם היושב-ראש החליט לא להיעתר לבקשה הזאת וההתנגדות הוקראה בפני כל החברים, מה שנעשה לעתים כאשר מתנגד לא מגיע לדיון.

תדמור עציון: מדובר בדוגמאות בודדות מאוד לקשיים, מתוך 154 דיונים שהתקיימו.

תדמור עציון: זה מעיד על כך שיש איזה תהליך של הסתגלות.

תדמור עציון: לגבי ועדות הערר המחוזיות, אנחנו מדברים גם על ועדות הערר לתחום הרישוי והתכנון וגם פיצויים להיטל השבחה – היו מעל 200 דיונים.

תדמור עציון: בחלק מן התיקים הוגשו בקשות, שגם נעתרו, לדחות את הדיון כדי לקיים אותו באופן פרונטלי.

מיכל (מיקי) חיימוביץ': בכמה תיקים הדיון נדחה בהסכמת הצדדים?

תדמור עציון: יש לנו מספר מקרים כאלה.

תדמור עציון: אני לא יודעת, לגבי זה אין לי פילוח מספרי.

תדמור עציון: יהיה לי פילוח מספרי קצת יותר מדויק על הוועדות המקומיות בהמשך.

תדמור עציון: בשני תיקים הועלה קושי עקרוני לשימוש במערכת הזום, מבחינת גיל ונגישות למחשב, ולכן הצדדים האלה לערר הוזמנו לחדר המתנה מול משרדי הוועדה, כאשר מי שסייעה להם להתחבר לדיון הייתה רכזת הוועדה.

תדמור עציון: כלומר נעשה שימוש במנגנון שאתם קבעתם בחוק, שנתן אפשרות להגיע למשרדי הוועדה ובאמצעות העזרה הטכנית של הוועדה עצמה להתחבר לדיון.

תדמור עציון: היו שני מקרים שבהם היו קשיים טכניים בזמן אמת תוך כדי הדיון ולכן ניהלו דיון משולש של שיחת וידיאו וואטסאפ תוך כדי.

תדמור עציון: למעשה אנחנו רואים שגם מספר ההתנגדויות לקיים את הדיון על העררים בפורמט הזה הולך ופוחת.

תדמור עציון: הייתה רק בקשה אחת לקיים את הדיון באופן פרונטלי, שאז הוחלט כן לקיים את הדיון בזום, תוך שהובהר על ידי הוועדה שאם מי מהצדדים ירגיש כי הדיון לא ממצה תישקל אפשרות לקבוע אחר כך דיון פרונטלי או לתת השלמת טענות.

תדמור עציון: אנחנו רואים שהופעל שיקול דעת באיזו גמישות, כאשר מחפשים את הפתרונות היצירתיים שהחוק יצר אותם ואיפשר אותם בהתאמה לדרישות ולצרכים שרואים מן השטח, תוך שיושבי-ראש הוועדות מפעילים שיקול דעת במקרה הפרטני.

תדמור עציון: מבחינת מה שקורה בוועדות המקומיות – מינהל התכנון פנה באופן יזום לנציגים בעלי דעה מייעצת.

תדמור עציון: נציגים בעלי דעה מייעצת הם לא חברי ועדה מקומית אלא הם גורם פיקוחי, שהוא מינוי של שר הפנים.

תדמור עציון: מדובר בעובדי מינהל התכנון.

תדמור עציון: הם משתתפים כמעין משקיפים בדיוני הוועדות המקומיות ויש להם סמכויות מסוימות של בקרה ופיקוח, עם אפשרות להגיש עררים על החלטות ולהשמיע את עמדתם.

תדמור עציון: ביקשנו מהם נתונים על מה שקורה בוועדות המקומיות.

תדמור עציון: כפי שכתוב כאן בשקף, הצלחנו לאסוף נתונים מ-66 ועדות מקומיות דרך הנציגים בעלי דעה מייעצת.

תדמור עציון: ביחס לאותן 66 ועדות שקיבלנו עליהן מידע, אנחנו רואים שכ-90% מן הוועדות אכן עשו שימוש בכלי הזה של דיון מקוון.

תדמור עציון: 84% מכלל הדיונים שהתקיימו נעשו באופן מקוון.

תדמור עציון: אנחנו רואים פה עניין שמעיד על קושי שצריך לחשוב עליו: ב-40% מן הוועדות שקיימו דיונים מקוונים כלל לא השתתפו באופן מקוון.

תדמור עציון: בשאר הוועדות הדיונים התקיימו באופן מקוון אך חלק מן המשתתפים, כאשר מדובר לרוב בחברי ועדה או עובדי ועדה, נכחו באולם המליאה.

תדמור עציון: כפי שאתם זוכרים בוודאי, החוק מאפשר לקיים דיון בהיוועדות חזותית כאשר עובדי הוועדה או חבריה רשאים בכל זאת להיות נוכחים באולם.

תדמור עציון: זה מייצר אתגר גדול מאוד, כי כאשר הדיון מפוצל, חלק מן האנשים בחדר וחלק מן האנשים בזום, זה קשה יותר.

תדמור עציון: לכן צריך לתת על זה את הדעת.

תדמור עציון: נראה גם שזה יעלה בהערות שנתייחס אליהן מייד.

תדמור עציון: נראה גם שההתייחסות של חלק מן הוועדות הייתה שהדיונים יצאו ארוכים יותר.

תדמור עציון: מכיוון שהיה צריך להקדיש תשומת לב ולתת לכל מתנגד להתייחס, לוודא שכל אחד נשמע על ידי כולם, יכול להיות שהדיונים יוצאים קצת יותר ארוכים בגלל זה, אבל עדיין זה חשוב ואפשר לקיים אותם.

תדמור עציון: הקשיים המרכזיים שעליהם הצביעו הנציגים בעלי הדעה המייעצת – קושי אחד הוא לגבי דיון שהוא גם פיזי וגם פרונטלי, זה פשוט מקשה על הדיון, למרות שהם אומרים שעם ההסתגלות לתהליך מוצאים את הפתרונות.

תדמור עציון: פתרון אחד הוא הארכה של הישיבות אם רוצים לוודא שכל מתנגד מקבל את יומו, בין אם הוא בחדר ובין אם לא; וגם הנושא של כיוון מצלמה במליאה.

תדמור עציון: אני יודעת להגיד לכם מהניסיון שלנו במועצה הארצית, לוקחים את המצלמה שמונחת על איזה כיסא, מסובבים את הכיסא ומכוונים לאדם ספציפי כדי שהמצלמה תוכל לקלוט את הדובר הספציפי גם אם יש כמה אנשים בחדר.

תדמור עציון: זה תהליך של הסתגלות שאנחנו רואים; קושי אחר הוא צורך בהדרכה טכנולוגית – לרוב הוועדות המקומיות יש תמיכה; יש קושי להציג פרטי תוכניות של היתרים – זה בעיה שנובעת ממערכת מחשוב של גושים, היא לא קשורה להיוועדות חזותית, אבל גם לה יש פתרונות – אולי להדריך מראש איך להוריד את הסיסמה, איך לשתף מסך.

תדמור עציון: זה מסוג הקשיים שהועלו אבל בדברים שאנחנו חושבים שהם פתירים במעט התאמה טכנולוגית.

תדמור עציון: מבחינת ההיערכות של הוועדות להיוועדות חזותית – עלתה שאלה גם על ההיערכות הטכנולוגית מבחינת ציוד מותאם, מצלמות, חיבורי אינטרנט וכולי.

תדמור עציון: עלה שוועדות מסודרות לרוב התארגנו מבעוד מועד ונתנו מענה טכנולוגי טוב כבר בהתחלה.

תדמור עציון: ועדות פחות מאורגנות למדו עם הזמן והניסיון, שיפרו ציוד ומערכות שיאפשרו לצוות מקצועי לעבוד מן הבית, רכשו ציוד ולמדו לתפעל אותו.

תדמור עציון: ב-71% מן הוועדות הנציגים בעלי דעה מייעצת התרשמו שיש היערכות טובה, ועוד ב-18% היערכות חלקית.

תדמור עציון: בסך הכול רק בסדר גודל של כ-10% מן הוועדות ההיערכות לא מספקת.

מיכל (מיקי) חיימוביץ': מתי שאלתם את האנשים?

מיכל (מיקי) חיימוביץ': כשאת אומרת 72% מן המשיבים – עשיתם סקר?

תדמור עציון: פנינו לנציגים בעלי דעה מייעצת בוועדות השונות וקיבלנו תשובות מנציגים ב-36 ועדות מקומיות.

תדמור עציון: יש 130 ועדות מקומיות, לא מכולן השיבו, אבל זה עדיין נותן לנו תמונה מקיפה יחסית.

תדמור עציון: ענו כמה עשרות נציגים בסקר הזה.

תדמור עציון: מבחינת ניהול הישיבה – אנחנו רואים שגם פה יש תהליך של למידה.

תדמור עציון: פה זה בעיקר היושב-ראש – היו"ר צריך ללמוד לשלוט בדיון מבחינת פתיחת מיקרופונים ומצלמות, סדר דוברים, זכות דיבור, את מי לשתף במסך וכולי.

תדמור עציון: יש יו"רים שלקח להם קצת יותר זמן ללמוד את זה ויש כאלה שהיה להם קל יותר לשלוט.

תדמור עציון: מבחינת הניהול של הישיבות – 78% מהמשיבים ענו שההיוועדות המקוונת התנהלה באופן שוטף ונתנה לכל המשתתפים להציג את העמדה שלהם בצורה מסודרת.

תדמור עציון: שאלנו גם לגבי דחייה של דיונים בעקבות בקשות של מתנגדים.

תדמור עציון: כאן אנחנו רואים שבערך50% מן הבקשות נענות ו-50% מן הבקשות לא נענות.

תדמור עציון: יש שיקול דעת של היו"ר.

תדמור עציון: הרבה פעמים התנגדות לקיום דיון בזום היא תירוץ של מי שרוצה לעכב את התוכנית או לעכב את ההיתר ואין לו אינטרס לאפשר לקדם תוכנית, ולכן השארנו בחוק שיקול דעת ליושב-הראש אם לקיים את הדיון או לא.

תדמור עציון: אנחנו רואים שאכן נעשה שימוש בשיקול הדעת הזה, 48% מן הישיבות כן נדחו כאשר היו בקשות כאלה, כלומר זה לא גורף אלא בהחלט תוך הפעלה של שיקול דעת.

תדמור עציון: באופן כללי התחושה שהתקבלה מהתשובות שהתקבלו בסקר היא שהוועדות המקומיות מקיימות דיונים מקוונים והן משתפרות עם הזמן ולומדות לנהל את זה היום באופן משביע רצון.

תדמור עציון: ביקשנו לבדוק גם מה קורה במגזרי המיעוטים.

תדמור עציון: קיבלנו תשובות ראשוניות מנציגים בעלי דעה מייעצת ולא היו לנו מספיק, לכן התקשרנו בטלפון בשבוע האחרון כדי לקבל עוד תשובות מעוד נציגים בעלי דעה מייעצת בשורה של ועדות מקומיות שיש בהן ממגזר המיעוטים.

תדמור עציון: ניתנו תשובות על ידי שש ועדות של יישובי מיעוטים, אתם רואים את השמות שלהם בשקף, ועוד שמונה ועדות שיש בהן גם יישובים של מיעוטים וגם יישובים אחרים.

תדמור עציון: התמונה שהתקבלה היא שבסך הכול גם ביישובים האלה אין בעיות בקיום ישיבות בזום ולא נשמעות התנגדויות, לא של החברים ולא של הציבור, על קיום הדיון בהיוועדות חזותית.

תדמור עציון: בחלק מן הוועדות דובר על תהליך הסתגלות, אבל בסופו של דבר הדיונים מנוהלים באופן מקוון.

תדמור עציון: הם ציינו שחלק מן הדיונים ארוכים יותר בכדי לוודא ולאפשר שכולם משתתפים.

תדמור עציון: עלה גם שבוועדה המקומית טירה יש איזו התנגדות של החברים, היא לא קיימה דיונים בזום בכלל אלא דיונים פרונטליים בלבד.

תדמור עציון: התנהלו שני דיונים בתקופה האחרונה.

תדמור עציון: לגבי הוועדה המקומית יזרעאלים גם אמרו שלא תמיד הייתה הסכמה של חברי היישובים, שכולם של מיעוטים, להשתתפות בדיונים מקוונים.

תדמור עציון: אלה הנתונים שהצלחנו לאסוף.

תדמור עציון: הדברים שאנחנו רואים – ראשית, אנחנו נחזור ונפרסם את האפשרויות של המשתתף בסדר היום כדי שזה יפורסם בוועדות המקומיות בצורה מלאה יותר, כי אני לא בטוחה שכרגע זה מתפרסם באופן מלא.

תדמור עציון: אנחנו רואים תהליך של הסתגלות, תהליך של למידה של הכלי הזה, זה טבעי ונכון.

תדמור עציון: יש לנו עוד חוב אחד שלצערי אותו בינתיים לא צלחנו למלא, שזה גם נושא שעלה בוועדה, לגבי היכולת של מינהל התכנון לרכישת ציוד נוסף של לפטופים.

תדמור עציון: חשוב לי להבהיר, הרעיון הזה לא עלה מן השטח, לא היו תלונות של ועדות מקומיות כאלה או אחרות שאמרו שאין להן לפטופים, אלא מתוך מחשבה של אגף רגולציה ומינהל התכנון שחשבו על ציוד זמין וראו שבתקופת הקורונה עובדים יותר מן הבית.

תדמור עציון: הייתה מחשבה לצייד אותם ביותר לפטופים כדי שהם יוכלו לתמוך ברישוי זמין גם מן הבית.

תדמור עציון: בשביל זה צריך לפרסם מבחני תמיכה ולתת תמיכה תקציבית.

תדמור עציון: אנחנו היום לצערנו נמצאים כבר תקופה ארוכה במינהל התכנון בתקציב המשכי וגירעון של מזומן ולכן אי אפשר לבצע שום רכש חדש.

תדמור עציון: יש התקדמות משמעותית, אני מקווה, בכלל בתקציב של המינהל אבל הבעיה רחבה הרבה יותר מן הנושא הזה, זו בעיה של כל התפקוד של מינהל התכנון, שכרגע לא יכול לבצע שום רכישות חדשות.

תדמור עציון: אנחנו מאמינים שהבעיה תיפתר בימים הקרובים.

תדמור עציון: הנושא הוצג כבר לוועדת התמיכות של מינהל התכנון, שתומכת ברעיון.

תדמור עציון: כאשר יהיה תקציב אנחנו גם נוכל לבנות מבחני תמיכה.

מיכל (מיקי) חיימוביץ': תודה רבה לך, תדמור עציון.

מיכל (מיקי) חיימוביץ': חבר הכנסת אוסאמה סעדי, בבקשה.

אוסאמה סעדי: בוקר טוב, עו"ד עציון.

אוסאמה סעדי: אני רוצה לשאול על לוח הזמנים לדיונים ולאישור תוכניות.

אוסאמה סעדי: אומרים לי שלוקח זמן רב, חודשים רבים על מנת להביא תוכניות מתאר כוללניות לדיון ואישור במועצה הארצית.

מיכל (מיקי) חיימוביץ': יותר מאשר בעבר?

אוסאמה סעדי: כנראה שזה תמיד כך, לא בגלל הקורונה.

אוסאמה סעדי: אולי בגלל הקורונה זה נמשך קצת יותר זמן אז אני שואל את עו"ד עציון.

אוסאמה סעדי: ובמיוחד אני שואל ספציפית על הכפר עין נקובה באזור ירושלים, שאני מטפל ומלווה את תוכנית המתאר שלהם כבר תקופה ארוכה.

אוסאמה סעדי: עכשיו זה עבר לאישור במועצה הארצית.

אוסאמה סעדי: אומרים לי ברחל בתך הקטנה: אם אתה לא תתערב ולא יהיה לחץ פוליטי זה יכול לקחת המון זמן.

אוסאמה סעדי: אני חושב שהאינטרס שלנו, במיוחד כשאנחנו דחפנו גם עם שר המשפטים הקודם אבי ניסנקורן וגם עם המשנה ליועץ המשפטי קמיניץ בכיוון של הדוח על הסרת חסמים בחברה הערבית, אנחנו צריכים לפעול הרבה מאוד על מנת לזרז.

אוסאמה סעדי: כאשר תאושרנה התוכניות האלה אפשר יהיה אחרי כן לקדם תוכניות מפורטות והוצאת היתרים.

אוסאמה סעדי: במקביל אני שואל – לצערי כנראה זה פוליטי ולא קשור אליכם אבל אולי יש לך תשובות – בעניין הכפרים אל-עיסאוויה וולג'ה ששייכים לאזור ירושלים, ואני מטפל גם בעניינים האלה.

אוסאמה סעדי: בכפר ולג'ה, גברתי היושבת-ראש, הגישו תוכנית וכל הזמן דוחים אותה, אני חושב שבשל סיבות פוליטיות.

אוסאמה סעדי: יש צווי הריסה של עשרות בתים.

אוסאמה סעדי: בעיסאוויה הגישו תוכנית ורוצים לאשר את התוכנית ובכל יום שני וחמישי הורסים בתים.

אוסאמה סעדי: בשבוע שעבר הרסו בית, היום בבוקר הרסו עוד בית.

אוסאמה סעדי: את כל הבתים האלה אפשר להכשיר ברגע שתאושרנה התוכניות האלה.

אוסאמה סעדי: אז מה קורה?

מיכל (מיקי) חיימוביץ': עו"ד עציון, האם את יכולה להגיד לנו מה קורה לגבי תוכניות המתאר, גם זו שמתייחסת לעין נקובה וגם זו שמתייחסת לעיסאוויה וולג'ה?

תדמור עציון: לא, אני מתנצלת, אין לי מידע קונקרטי ביחס לתוכניות האלה.

מיכל (מיקי) חיימוביץ': חבר הכנסת סעדי, חבל שלא עדכנת אותי על זה מראש.

מיכל (מיקי) חיימוביץ': היינו מבקשים מהם, כי אם כבר יש לנו הזדמנות שאנחנו בוועדת כנסת - - -

אוסאמה סעדי: התכוונתי לפנות אליך בבקשה לקיים דיון ספציפי על שני הכפרים האלה.

אוסאמה סעדי: אני כל כך מצטער שאת לא תמשיכי, "חבל על הזמן", אבל נאחל לך הצלחה בכל מקום שאליו תפני.

אוסאמה סעדי: היית יושבת-ראש מצוינת.

מיכל (מיקי) חיימוביץ': תודה רבה.

אוסאמה סעדי: אני אפנה אליך, עו"ד עציון.

מיכל (מיקי) חיימוביץ': מחוץ לנושא הדיון, אשמח מאוד, עו"ד עציון, אני מפנה אליך בקשה, אני מצטרפת לבקשה של חבר הכנסת אוסאמה סעדי, אם אפשר לעדכן את הוועדה בזמן הקצר שנותר לנו עד הבחירות לגבי סטטוס תוכניות המתאר במקומות שחבר הכנסת ציין: עין נקובה, עיסאוויה וכפר ולג'ה.

תדמור עציון: בסדר, רשמתי לפניי.

תדמור עציון: אנחנו נפנה לוועדה המחוזית ירושלים ונבקש מידע.

מיכל (מיקי) חיימוביץ': בסדר גמור.

אוסאמה סעדי: התוכנית של עין נקובה נמצאת כבר במועצה הארצית, זה על השולחן שלכם.

תדמור עציון: אנחנו נבדוק.

תדמור עציון: אם זה תוכנית כוללנית, הסמכות לאשר אותה נתונה לוועדה המחוזית.

תדמור עציון: יכול להיות שהיא מצריכה סוג של שינוי מסוים כדי לאשר את התוכנית הכוללנית.

תדמור עציון: זה אכן נמצא במועצה הארצית.

אוסאמה סעדי: זה כבר עבר אליכם, זה על השולחן שלכם.

אוסאמה סעדי: אם אפשר לזרז את זה – זה יהיה ממש טוב לכפר הזה.

תדמור עציון: אנחנו נבדוק ונעביר מענה.

מיכל (מיקי) חיימוביץ': עוד מישהו מהנוכחים בזום רוצה להתייחס לדברים שהושמעו כאן?

מיכל (מיקי) חיימוביץ': לא.

מיכל (מיקי) חיימוביץ': נעם הירש, הגעת לפה באופן אישי.

מיכל (מיקי) חיימוביץ': מהניסיון שלך, תספר לנו.

נעם הירש: אנחנו תומכים בבקשה כמובן.

נעם הירש: אנחנו חושבים שחשוב להאריך את האפשרות לקיים דיונים בהיוועדות חזותית.

מיכל (מיקי) חיימוביץ': איך זה נראה משם?

מיכל (מיקי) חיימוביץ': אתה נמצא בוועדות.

מיכל (מיקי) חיימוביץ': מעניין אותי לדעת.

נעם הירש: אספר.

נעם הירש: בתור נציג במועצה הארצית לתכנון ובנייה אני יכול להגיד שהדיונים מתנהלים באופן שוטף ומכובד ונותנים לכל אחד להביע את העמדה שלו בצורה מכובדת, לא חותכים ולא קוטעים, ואם יש קושי אז כולם ממתינים ומחכים בסבלנות.

נעם הירש: מה שקרה עם הזום בתקופה הזאת, זה נתן לנו גם איזה קו מחשבה לעתיד לבוא כי אנחנו נצא מן הקורונה בסופו של דבר ויש הרבה מאוד מוזמנים שמגיעים ממרחקים גדולים מאוד.

מיכל (מיקי) חיימוביץ': זה הפך את הישיבות ליותר נגישות ושקופות.

מיכל (מיקי) חיימוביץ': כן, יש בזה גם דברים שאולי נצטרך לחשוב על יישום שלהם גם בהמשך.

נעם הירש: אנחנו תומכים, בגדול.

נעם הירש: כל עוד המגבלות בתוקף חשוב שהמצב יימשך.

מיכל (מיקי) חיימוביץ': תודה רבה.

מיכל (מיקי) חיימוביץ': זה היה נעם הירש, מנהל תחום ארצי תכנון ובנייה במשרד הבריאות.

אוסאמה סעדי: אני מבקש להעלות עוד סוגיה.

אוסאמה סעדי: אנחנו נתקלים לצערנו בגלל המשבר הפוליטי העמוק שהמדינה נמצאת בו, שעכשיו יהיו בחירות רביעיות בתוך שנתיים – אני כבר נחשב לחבר כנסת ותיק במשכן הזה, אני חבר כנסת מהכנסת העשרים, אבל אני פחות שנים ממך כי הייתה תקופה של רוטציה שיצאתי מן הכנסת לשנתיים, אז בסך הכול אני חבר כנסת בארבע קדנציות אבל במשך פחות משלוש שנים.

אוסאמה סעדי: בגלל המשבר הזה נוצרות הרבה קושיות משפטיות שמעכבות את התכנון.

אוסאמה סעדי: יש למשל ועדות גיאוגרפיות, ועדות גבולות, שדנות ונותנות המלצות, ובחלק מן המקרים אפילו בהסכמה בין ישובים, למשל ג'דידה-מכר ועראבה, שם יש הסכמה, וההמלצות מונחות על שולחן שר הפנים, אבל הוא לא יכול לחתום כי אנחנו עכשיו בממשלת מעבר.

מיכל (מיקי) חיימוביץ': אבל יש מקרים אחרים שבהם טוב שהוא לא יכול לחתום.

אוסאמה סעדי: פניתי למשרד המשפטים ואמרו לי: זה המצב.

אוסאמה סעדי: אמרתי: אבל זה בהסכמה, זה אחרי דיונים ואין התנגדויות.

אוסאמה סעדי: כאשר רוצים להחריג אז מחריגים דברים בגלל המצב ובגלל שהבחירות נערכות בכל חצי שנה.

אוסאמה סעדי: מה הבעיה?

אוסאמה סעדי: אפשר היה לחכות אולי עוד חודשיים–שלושה עד שתקום הממשלה החדשה אבל הבעיה היא שבתוך השטחים האלה יש בתים שיש עליהם צווי הריסה.

מיכל (מיקי) חיימוביץ': הצווים האלה לא מוקפאים בגלל שאין הכרעה?

אוסאמה סעדי: הם לא מוקפאים.

מיכל (מיקי) חיימוביץ': זה לא בסדר.

אוסאמה סעדי: זה העניין.

אוסאמה סעדי: אתם רוצים להקפיא את המצב עד שתהיה ממשלה – תקפיאו את הכול.

אוסאמה סעדי: את הבתים האלה ניתן להכשיר.

אוסאמה סעדי: ברגע שמצרפים את השטח הזה אל תוך שטח השיפוט אפשר לעשות תוכנית מפורטת.

מיכל (מיקי) חיימוביץ': מה אמרו לך על זה?

אוסאמה סעדי: כלום.

אוסאמה סעדי: זה משרד המשפטים ומשרד הפנים.

מיכל (מיקי) חיימוביץ': יש פה מישהו ממשרד המשפטים?

מיכל (מיקי) חיימוביץ': אולי הם רוצים להתייחס לזה?

מיכל (מיקי) חיימוביץ': אוסאמה, בוא נדבר על זה אחר כך, אולי נפנה למשרד המשפטים.

אליהו ברוכי: הערה אחת קטנה.

אליהו ברוכי: בדיונים הקודמים בחוק הזה נתנו הארכת תוקף להחלטות של ועדות תכנון יותר מהסטנדרט.

אליהו ברוכי: איפה זה נמצא?

רוני טיסר: החוק מאפשר לשר לקבוע בצו ולהאריך תקופות ומועדים שקבועים בחוק התכנון והבנייה.

רוני טיסר: זה לא מונח על השולחן ככל הנראה כי שר הפנים לא חשב שיש הצדקה לכך.

רוני טיסר: כרגע מה שמונח על השולחן הוא רק הארכת תקופת החירום לעניין קיום דיונים באמצעות היוועדות חזותית.

רוני טיסר: אין הארכה של תקופות שקבועות בחוק, או בהחלטות של מוסדות התכנון.

אליהו ברוכי: אי אפשר להכניס את זה עכשיו?

רוני טיסר: זה צו נפרד וזה לא בקשה של השר.

רוני טיסר: קודם כול זו צריכה להיות יוזמה של השר.

אליהו ברוכי: בסדר, אני אתנגד.

רוני טיסר: למה, יש בעיה ספציפית?

אליהו ברוכי: לא.

אליהו ברוכי: זה היה בעבר.

אליהו ברוכי: חשבתי שראוי להעלות את זה שוב.

רוני טיסר: יש אפשרות כזאת ככל שהשר ימצא שיש הצדקה, או שמוסדות התכנון יחשבו שיש הצדקה.

אליהו ברוכי: השר מתנגד.

מיכל (מיקי) חיימוביץ': לא נוכל לדון בזה עכשיו.

מיכל (מיקי) חיימוביץ': בבקשה, רוני, אנא קראי את הצו.

רוני טיסר: הצעת צו לקביעת תקופת חירום לפי חוק הארכת תקופות וקיום דיונים בהיוועדות חזותית בענייני תכנון ובנייה (נגיף הקורונה החדש – הוראת שעה), התשפ"א–2021

מיכל (מיקי) חיימוביץ': אנחנו מצביעים על הצו.

מיכל (מיקי) חיימוביץ': מי בעד?

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': בעד – 3

מיכל (מיקי) חיימוביץ': נמנעים – 1

מיכל (מיקי) חיימוביץ': 3 בעד, אין מתנגדים, נמנע אחד.

מיכל (מיקי) חיימוביץ': אני קובעת בזאת כי הצו אושר ותוקפו יוארך בשלושה חודשים נוספים.

מיכל (מיקי) חיימוביץ': תודה רבה לכולם.

מיכל (מיקי) חיימוביץ': הישיבה נעולה.